Ir-Sais
Ir-Sais, nomber artistiko di Irgwin Placido Sluis (☆ 29 di sèptèmber 1988 na Nort di Saliña), ta un kantante di Boneiru.

Biografia 
Irgwin Sluis a nase na Boneiru i a lanta den bario di Tera Kòrá. Su tata tabata boneriano i su mama di Republika Dominikano. E ta wordo kriá pa su mama despues ku su tata a muri dia e tabatin apenas un aña. Ku apenas 7 aña Ir-Sais su interes pa musika ta kuminsá. Ku 11 aña e ta kuminsá toka drùm riba un drùmsèt ku el a traha di bleki. Na 2001 e ta kuminsa praktika e deporte di windsurf, sinembargo dos aña despues ta stop kune pa konsentra atrobe riba musika. Ir-sais nunka a bai skol di musika, durante tempu el a logra siña toka diferente instrumento riba su mes. E ta desaroya mas aleu den mundu musikal komo skirbidó di teksto i produktor musikal.

Su karera musikal ta inisia na Boneiru na momentu ku e ta forma parti di e agrupashon 'Ice Band' (2003) i 'Happy Band' (2004-2007). Despues el a lanta su propio grupo di kanta/rap bou nòmber "Insoportabel". Huntu ku Remyman e tabata figurá komo artista prinsipal i huntu nan ta saka dos cd's. Na 2009 Ir-Sais ta muda pa Hulanda. Aki e tabata promové su propio produkshonnan via e plataforma di Youtube i tabata traha huntu ku varios artista hulandes konosí, manera rèper Keizer i Hef, Freddy Moreira i e kantante Gio i artistanan internashonal manera Sean Paul, e artista afropop Davido i e artista di reggaeton, Rauw Alejandro. Na 2010 e ta lansa su prome single-solo Schatje, zeg maar, ku a resulta un éksito. Na aña 2018, su kansion Dream Girl, a hala atenshon di un DJ franses ku a usa esaki den un video. Na e instante ei a nase e ‘Dream Girl Challenge’ i esaki a yuda hasi e kantika un hit internashonal.

Na 2021 el a risibi e distinshon di "siudadano di honor di Bonaire".

Diskografia

Single 
 "Schatje, zeg maar" (2010)
 "Dream Girl" (2018)

Album 
 Heat
 Next Round
 Deeper 
 Deeper 2.0

Hende
Boneiru
Kantante
Pseudónimo